Grootouers aan die brand gesteek ná dood van kleinseunArgieffoto Lede van die gemeenskap in Masoyi buite Mbombela, Mpumalanga, het Dinsdag reg in eie hande geneem en ’n bejaarde egpaar aan die brand gesteek oor die beweerde moord op hul kleinseun. Brig. Leonard Hlathi, woordvoerder van die polisie, sê die egpaar, onderskeidelik 75 en 80 jaar oud, is Dinsdag deur lede van die gemeenskap gekonfronteer oor die dood van hul 18-jarige kleinseun nadat sy liggaam in die bosse naby hul huis gevind is. Volgens Hlathi is die egpaar gedurende die konfrontasie met motorbande aan die brand gesteek voordat die polisie na die toneel ontbied is. Lede van die polisie kon egter by hul aankoms op die toneel die bejaarde egpaar te hulp snel waarna hul in hegtenis geneem is. ŉ Voorlopige ondersoek toon dat die seun moontlik vergiftig is. Die egpaar word tans onder polisiebewaking in ’n hospitaal in die distrik behandel, sê Hlathi. Die polisie ondersoek ’n klag van moord teen die egpaar asook ’n klag van poging tot moord teen die lede van die gemeenskap. Lt.genl. Mondli Zuma, provinsiale polisiekommissaris, het ŉ beroep op lede van die gemeenskap gedoen om nié reg in eie hande te neem nie, maar eerder oortreders aan die polisie te rapporteer. Hy verduidelik dat dit nié net onwettig is nie, maar ook gevaarlik aangesien onskuldige mense in die spervuur kan beland. Die polisie is tans op soek na verdagtes verantwoordelik vir die aanval op die egpaar. Enigeen met inligting rakende die voorval word versoek om David Mathebula by 082 462 2416 te bel óf die polisie se misdaadstopnommer by 08600 10111 te skakel.